
USA-eksperten

Da jeg møtte en hillbilly ved navn Thomas Massie på prestisjeuniversitetet MIT i Cambridge i 1991, skjønte jeg at det var kimen til et langvarig og givende vennskap. Der og da bestemte jeg meg dessuten for å hive meg på når min rødsprengte og energiske nye venn en gang i fremtiden ville starte noe spennende.

Da tilbudet hans kom, over 20 år senere, var det imidlertid ikke den gründerdrømmen jeg hadde sett for meg. Den frittalende og frihetselskende studiekompisen min fra Vanceburg i Kentucky hadde kastet seg inn i politikken, og mot alle odds blitt valgt til å representere sitt distrikt for republikanerne i Kongressen. Han ville skape et helvetes rabalder i Washington, og hevdet å trenge en våpendrager han kunne stole på. Valget falt på meg, en fyr som hadde vokst opp i Drammen og ikke kunne et fnugg amerikansk politikk. Men jeg var hans forlover, og den eneste, ut over hans kjære kone Rhonda, som han mente han kunne stole 100 prosent på.

I min første bok, Vår mann i Washington, fortalte jeg historien om årene på innsiden av USAs innerste maktsirkler. Den handlet om to ingeniørnerders forsøk på å forstå det politiske spillet, om vårt vanvittige forsøk på å styrte republikanernes speaker, John Boehner, og om det ublide møtet med et selvopprettholdende system av korrupsjon og byråkratiske tjuvtriks – en ukultur som blir stående som en logisk forløper til Donald Trump, og opprøret under presidentvalget i 2016.

Trump selv fikk imidlertid svært begrenset plass i boken. Og grunnen til det er ganske enkel:

Jeg er ikke spesielt interessert i Donald Trump.

Denne boken er faktisk delvis avfødt av en frustrasjon over hvor mye oppmerksomhet han får.

Siden jeg har amerikansk pass i tillegg til mitt norske, vurderte jeg mer enn halv-seriøst å utfordre ham i presidentvalget i 2020. Kamikaze-foretak for rettskaffenhetens skyld var den type prosjekt Thomas og jeg elsket. Det ville nok vært underholdende for folk her hjemme, og Trump kunne ikke si at jeg kom fra et «shithole country», for jeg var jo en immigrant fra nettopp det landet han ønsket flere immigranter fra. [1] Jeg var klar til å bla opp de fem tusen dollarene det ville koste å entre racet, og jeg diskuterte ideen med Thomas. Han likte tanken, og etter 16 kollektive år i amerikansk politikk visste vi hvor vi skulle finne resten av kampanjepengene. Det var nemlig mange i våre liberty-kretser [2] som ikke kunne fordra Donald Trump og hans forakt for visse grunnleggende frihetsprinsipper.

Likevel kastet jeg inn håndkleet før jeg fikk tatt på meg hanskene. Skal du drive valgkamp i USA, selv om du regner med å bli knust, må du bruke en del tid på å granske motstanderen din, og det var bare ikke interessant nok. Siden Trump for alvor dukket opp i nyhetsbildet for snart ti år siden, har jeg bare fulgt ham med et halvt øye. Bortsett fra de gangene han ringte Thomas.

Kanskje kommer min manglende interesse for Trump av at jeg tror mange med startkapitalen hans, kunne ha fått til mer. Nå skal det sies at å vinne et amerikansk presidentvalg er en av de vanskeligste og mest krevende tingene man kan gjøre, og som et av få mennesker, har Trump greid dette. [3] Det har for eksempel vært mange debatter om hans evner som forretningsmann, men her er noe veldig enkelt: Hvis han hadde tatt de 500 millionene han visstnok hadde i 1987, plassert dem i et passivt indeksfond som følger New York-børsen og bare lagt seg i stabilt sideleie, så ville han ha hatt snaue femten milliarder i dag – fem ganger mer enn formuen han har oppnådd ved å anstrenge seg. [4] Det er imidlertid lett å være etterpåklok – jeg har selv brukt mye tid på prosjekter der forholdet mellom gevinst og innsats ble langt lavere enn alternativer som for eksempel å gjøre ingenting – og Trump har nok hatt det mye mer moro enn hvis han bare hadde lagt seg på sofaen.

Eller kanskje kommer dette av at jeg ikke så lett lar meg sjokkere eller forskrekke. Høsten 2023 satt jeg sammen med kona og svigerforeldrene mine på Din Tai Fung i Silicon Valley – en berømt restaurantkjede der du finner verdens beste kinesiske suppeboller. Plutselig gikk alarmen. Ifølge restaurantpersonalet var det enten brann eller en skytter løs i kjøpesenteret. Folk fosset forferdet mot døren. Selv hadde jeg nettopp blitt servert en rykende fersk ladning med saftige svineboller, og de luktet vidunderlig. Kona og svigermor manet til bevegelse, men så rasjonelt jeg kunne, prøvde jeg å forklare dem at disse bollene var av en annen verden, [5] og derfor verdt å prøve. Etter litt forhandling, der jeg måtte dreie vekk fra hva jeg syntes var et solid argument om kvaliteten på bollene og isteden påpeke at det kanskje var tryggere å holde seg forskanset i den nå forlatte restauranten enn å gå ut og muligens gjøre seg til automatvåpenføde, ble jeg med på evakueringen. Betingelsen var at jeg fikk ta med meg så mange boller som jeg kunne få stappet inn i lommer og munn. Poenget mitt er at jeg ikke lett forferdes.

Jeg forferdes heller ikke av Donald Trump. Det er ikke det samme som å si at jeg synes det han holder på med er greit, men han sjokkerer meg ikke. Han var oppsiktsvekkende i begynnelsen, men etter å ha sett filmen et par ganger, er ikke neste scene like overraskende lenger. Det er ikke mer forferdelse igjen på tanken. Og kanskje er en person som veier potensiell livsfare opp mot gleden av suppeboller, bare under-reaktiv av natur. Når datteren min snart lærer å gå, og nødvendigvis en dag faller og slår seg, er jeg redd jeg kommer til å bli anmeldt for underreaksjon.

Kanskje er det fordi så mange fortsatt lar seg forferde av ham at jeg simpelthen ikke kan tillate meg selv det. Det virker som om vi mennesker liker å bli sjokkert. Det bor nok en liten voyeur i oss alle, og ved å se sprø ting på den andre siden av gjerdet så kan vi føle oss bedre med oss selv. Eller noe slikt. Uansett, går det ikke en moralsk grense et sted på hvor mye energi og tid vi skal bruke på Donald Trump? [6]  Motstanderne hans har i hvert fall i ni år nå reagert på stort sett alt han gjør. Er det ikke selvutslettende å bruke så mye tid på en person de ikke kan fordra? Selv på demokratenes folkemøte i Chicago i august 2024, der de hadde ny giv og en ny energisk kandidat, formodentlig med ferske ideer om fremtiden, handlet det meste om Donald Trump og fortiden. Den nærmest forheksede måten de snakket på kunne gi deg inntrykk av at hele poenget med det demokratiske partiet er å få USA vekk fra et mørkt dommedagsregime … når det er de som har sittet med makten de siste fire årene. Det er en ironi at venstresiden i sine mange desperate forsøk på å rive ham ned, som inkluderer delvis søkte rettssaker, har gitt ham så mye oppmerksomhet og betydning at de heller har bygget ham opp.

Da han for alvor kom på scenen i 2015, begynte staben min og jeg å holde statistikk over hvor ofte Trump ble nevnt i forsideoverskrifter i venstreavisene New York Times og Washington Post. Det viste seg at i en lang periode før og etter at han ble valgt, hadde godt over halvparten av overskriftene ordet Trump i seg. Ifølge det internasjonale, nettbaserte forbrukerpanelet YouGov er han den mest kjente personen i USA, og under valgkampen i 2016 ble navnet hans en stund det mest kjente i verden. Denne besettelsen, som inkluderer å ta seg nær av hans minste bevegelse – akkurat slik han selv tar seg nær av alt – og behovet for å beskrive ham som en enestående og historisk trussel mot det amerikanske demokratiet, har hevet ham opp til Darth Vader-status, visstnok med tilstrekkelige superkrefter til å bli USAs første despot. Heldigvis finnes det i det minste én mann, Barack Obama, som har evnet å rive seg løs fra denne selv-genererte massesuggesjonen og sammenliknet Trump med en «nabo som kjører løvblåseren sin utenfor vinduet ditt hvert minutt av hver dag». [7] Sannheten er nærmere løvblåseren enn Vader.

Altså, han er ikke ufarlig. Dette så vi under kongress-stormingen 6. januar 2021, selv om det ifølge Thomas og flere av mine venner som var til stede på the Hill den dagen, var mer en relativt spontan gjeng sure hvite menn enn det velorganiserte kuppforsøket som fremstilles i media. Og på kort tid har Trump fullstendig overtatt det republikanske partiet, såpass at partifeller setter sine politiske karrierer på spill hvis de motsier ham. Dette har rimeligvis ført til frykt for at han kan ta denne prosessen til diktatoriske høyder. At folk føler seg truet av hva han sier, er godt forståelig. Men hvis vi setter alt i flymodus et øyeblikk, og ser på den faktiske fasiten for hans presidentperiode, så finner vi lite konkret. Er han virkelig den store trusselen vi stadig hører om, eller bjeffer han mer enn han biter? Og hvordan henger svaret på dette spørsmålet sammen med det større spørsmålet om USAs forfatning?

Kanskje har den virkelige grunnen til at jeg ikke forferdes av Trump, lite med Trump selv å gjøre. Jeg har en frihet som andre ikke har: Jeg har sett ting som gjør at jeg vet at Trump, eller en hvilken som helst annen kandidat, mest sannsynlig ikke vil få det som de vil til slutt. Så selv om han kan være bekymringsverdig – og jeg forstår folks urolighet – trenger jeg ikke engste meg like mye. Thomas og jeg var bare marginalt engstelige da Trump første gang kom til byen. Vi bekymrer oss heller for noe større.

Så hvorfor da skrive en bok om en mann jeg ikke er interessert i, som jeg er mer tilbøyelig til å ta med en klype salt enn på ramme alvor, og som jeg ikke tror utgjør en trussel? Fordi symptomet Trump sier oss noe om hva dette større er. Fordi du bør vite hva som står på de neste sidene – du har ikke hørt det meste av det før, og du kan ikke høre det så mange andre steder, selv ikke fra amerikanske kilder. Og det du har hørt, kan være verdt å høre på en annen måte – øl er det samme som brød, men drikkbart likevel. Hvis det var Trump som skrev denne innledningen, så hadde han kanskje sagt noe sånt som: «Det er ingen i Norge som vet mer eller har mer peiling enn meg. Jeg er den største og mest geniale USA-eksperten av dem alle.»

Jeg, for min del, kan si at min formelle fag- og bokkunnskap nok ikke kan måle seg med den til våre USA-eksperter. Og jeg kan heller ikke uten Google fortelle deg hvem som var USAs 19. president. Men det jeg kan si deg, er hva senatsleder Mitch McConnell sa til meg om Trump tidlig en morgen i et røykfylt bakrom. Eller hva Trump sa da han ringte for å piske oss på helseloven, noe av det første han gjorde som president. Eller hva som skjer i Kongressen sent på kvelden når representantene er gått hjem, hva det har å gjøre med Trump og det større spørsmålet om hva som ligger under.

